নয় রঙের একটি হরিণ

নয় রঙের একটি হরিণ () বৌদ্ধ জাতক কাহিনীর ওপর ভিত্তি করে তৈরি একটি গল্প। ১৯৮১ সালে, এই গল্পের ওপর ভিত্তি করে একই নাম দিয়ে সাংহাই অ্যানিমেশন ফিল্ম স্টুডিও একে একটি অ্যানিমেটেড চলচ্চিত্রে রূপান্তরিত করেছিল। এটিকে "নয় রঙের হরিণ" নামেও উল্লেখ করা হয়।

 পটভূমি 
ভারতের ভারহুত অঞ্চলে খ্রিস্টপূর্ব দ্বিতীয় শতাব্দীতে রুরু নামে পরিচিত এক হরিণ রাজা ছিলেন। পূর্বজন্মে যে সব দানশীল পাখি এবং পশুদের রূপে বুদ্ধ তাঁর পুনর্জন্ম গ্রহণ করেছিলেন, রুরু তাদেরই মধ্যে একজন।

মোগাও গ্রোটোসের ২৫৭তম গুহায় নির্মিত ফ্রেস্কোর মূল বিষয়বস্তু হল "হরিণ রাজা জাতক চিত্রকর্ম", এটি উত্তর ওয়েই রাজবংশের সময়ে তৈরি হয়েছিল। বৌদ্ধধর্মের প্রতিষ্ঠাতা শাক্যমুনি তাঁর মৃত্যুর আগে অভিজ্ঞতার যে সব কর্মকাণ্ডের সম্মুখীন হয়েছিলেন, জাতক গল্পটি সেই কথাই উল্লেখ করে। "বুদ্ধের জন্মকাহিনী"তে “হরিণ রাজা” হিসেবে শাক্যমুনির পূর্ববর্তী জীবনের গল্প বলা হয়েছে। তিনি একবার এক ডুবে যাওয়া মানুষকে বাঁচিয়েছিলেন, কিন্তু সেই মানুষটি পরে তাঁর সঙ্গে বিশ্বাসঘাতকতা করেছিল। গল্পটি ন্যায়ের পক্ষে কথা বলে, মহান ও মহৎ গুণের প্রশংসা করে, অকৃতজ্ঞ ও মন্দ আত্মাদের নিন্দা জানায় এবং ভালো কাজের পুরস্কার পাওয়া যায় ও মন্দের শাস্তি হয় এই ধারণাকে আরও প্রচার করে।
কেন্দ্র|থাম্ব|600x600পিক্সেল|হরিণ রাজা জাতক চিত্রকর্ম, মোগাও গুহা ২৫৭ পশ্চিম প্রাচীর কেন্দ্র
হরিণ রাজা জাতক চিত্রকর্মটি একটি অনুভূমিক ধারাবাহিক কমিক স্ট্রিপের  রূপ গ্রহণ করেছে, যা দুই প্রান্ত থেকে শুরু হয়ে মাঝখানে এসে শেষ হয়েছে। এটি চীনা এবং পাশ্চাত্য শৈল্পিক কৌশলের মিশ্রণ, ঐতিহ্যবাহী চীনা নান্দনিকতায় একটি স্ক্রলে আঁকার মতো দেখায়, একই সাথে মানুষের চিত্রগুলিকে তুলে ধরার জন্য এখানে ছায়ার ব্যবহার হয়েছে। বাম দিকের প্রথম দৃশ্যে দেখা যাচ্ছে নয় রঙের হরিণটি ডুবে যাওয়া একজন মানুষকে বাঁচাচ্ছে। ছবিতে দেখা যাচ্ছে, একজন ব্যক্তি হরিণের পিঠে চড়ে তার ঘাড় ধরে আছে এবং হরিণটি তাকে জল থেকে বের করে আনছে। পরবর্তী ছবিতে দেখা যাচ্ছে যে উদ্ধার হওয়া ব্যক্তিটি হরিণের সামনে হাঁটু গেড়ে বসে আছে, গোপনীয়তা রক্ষা করার প্রতিশ্রুতি দিচ্ছে। ডানদিকের প্রথম দৃশ্যে দেখা যাচ্ছে যে রানি রাজাকে তোষামোদ করছে যাতে সে হরিণের চামড়া দিয়ে একটি পোশাক তৈরি করে দেয়। ছবিতে, রাজা এবং রানি প্রাসাদে বসে আছে। রানি তার ডান হাত দিয়ে রাজাকে জড়িয়ে ধরে নিজের মাথাটি রাজার দিকে ঘুরিয়ে রেখেছে এবং তার একটি পা বাইরের দিকে বাড়ানো আছে । বাইরে, লোকটি রাজাকে হরিণের অবস্থান সম্পর্কে অবহিত করছে। পরের দৃশ্যে, রাজা এবং রানি অকৃতজ্ঞ ব্যক্তির চালনায় রথে বসে আছে। ছবির মাঝখানে, এই দলটি হরিণের কাছে যায়, এবং হরিণটি অকৃতজ্ঞ ব্যক্তির গল্প বলে। রাজার পারিষদবর্গের পেছনে, বিশ্বাসঘাতকের শরীর শ্বেতবর্ণের ক্ষতে ভরে আছে। ডানহুয়াং ম্যুরালগুলির মধ্যে এই চিত্রকর্মে দেখানো রথটি গাড়ির প্রাচীনতম চিত্র। এটি একটি যাত্রীবাহী গাড়ি, যার দুটি দণ্ড ও চাকা রয়েছে এবং একটি ঘোড়া এটিকে টানে। এতে একটি সম্পূর্ণ বন্ধ ছাউনি ও গোলাকার, ধনুক-আকৃতির আবরণ আছে। ঘোড়াটি মার্জিতভাবে এগিয়ে চলেছে, যা রাজপরিবারের আভিজাত্যকে বোঝায় এবং গাড়ির আকৃতিও খুব সূক্ষ্ম ও অনন্য। গাড়ির সাজসজ্জা খুব বেশি বিলাসবহুল নয়, সম্ভবত এটি পাহাড়ে শিকারের জন্য ব্যবহৃত হত।

 মূল গল্প 
প্রাচীনকালে, একজন পারস্য বণিক এক প্রচণ্ড ঝড়ের কবলে পড়ে পথ হারিয়ে ফেলে। হঠাৎ করেই নয় রঙের একটি পবিত্র হরিণ লোকটিকে পথ দেখাতে আসে। পরে, হরিণটি একটি হ্রদে ডুবে থাকা একজনকে উদ্ধার করে। বিনিময়ে, লোকটি হরিণের অবস্থান প্রকাশ না করার প্রতিশ্রুতি দেয়। লোকটি একটি রাজপ্রাসাদে পৌঁছোয়। রাজা হরিণের চামড়া দিয়ে পোশাক তৈরি করার জন্য পবিত্র হরিণটিকে শিকার করার ওপর জোর দেয়। লোকটি লোভের কাছে নতি স্বীকার করে এবং যোদ্ধাদের একটি বাহিনীকে ঘটনাস্থলে নিয়ে যায়। সে আবার নদীতে পড়ে যায়, এই আশায় যে হরিণটি তাকে উদ্ধার করতে আসবে। এবার, যোদ্ধাদের সমস্ত তীর ধুলোয় পরিণত হয় এবং লোকটি ডুবে যায়।

 অ্যানিমেটেড কাহিনী 
ছবিটির কাহিনী আরও বিস্তৃত। প্রথমে দেখা যায় ঝড়ে গাছ ভেঙে যাওয়ার পর সেই গাছে বসবাসকারী ছোট প্রাণী এবং পোকামাকড়দের হরিণটি উদ্ধার করছে। হরিণ তাদের নিরাপদ স্থানে নিয়ে যায় এবং সে ফুলগুলিকে মরসুমের আগেই ফুটতে রাজি করায়, যাতে মৌমাছিরা খাবার পেতে পারে। তারপর হরিণটি একদল ভ্রমণকারী বণিককে বাঁচায়, সে জাদুর মাধ্যমে পাহাড় সরিয়ে তাদের জন্য একটি পরিষ্কার পথ তৈরি করে দেয়। একটি জাদুকরী নয় রঙের হরিণ গ্রামে এসেছে এই গল্পটি মানুষের মধ্যে ছড়িয়ে পড়ে। ইতিমধ্যে, একজন ব্যক্তি যে ঔষধি মন্ত্র এবং সাপের কামড়ের নিরাময়ের জন্য ঔষধ সংগ্রহ করে সে একটি হ্রদে পড়ে যায়। হরিণ তাকে উদ্ধার করে এবং লোকটি তাকে প্রতিশ্রুতি দেয় যে সে তার অবস্থান প্রকাশ করবে না। যাইহোক, দেশের অহংকারী রানিও নয় রঙের হরিণের কথা শুনেছে। সে ফুঁপিয়ে ফুঁপিয়ে কাঁদতে শুরু করে এবং তার চামড়া দিয়ে তৈরি একটি কোট দাবি করে। রাজা ঘোষণা করে যে এই হরিণের খোঁজ দিতে পারবে তাকে এক বিশাল অঙ্কের পুরস্কার দেওয়া হবে। ঔষধ বিক্রেতা শুনতে পেয়ে তৎক্ষণাৎ তার গোপনীয়তার শপথ ভঙ্গ করার এবং রাজার শিকারীদের হরিণটির কাছে নিয়ে যাওয়ার সিদ্ধান্ত নেয়। উদ্ধার করা পাখিরা ভীতসন্ত্রস্ত হয়ে হরিণের কাছে ছুটে যায় এবং তাকে পালাতে অনুরোধ করে, কিন্তু হরিণটি শান্ত থাকে, বলে যে তাকে হত্যা করা যাবে না। ওষুধ ব্যবসায়ী হরিণটিকে হ্রদের কাছে নিয়ে আসার জন্য আবার ডুবে যাওয়ার ভান করে। কিন্তু যখন হরিণটিকে শিকারিরা ঘিরে ফেলে এবং আক্রমণ করে, তখন হরিণটি তার চারিদিকে ঐশ্বরিক আলোর এক বলয় তৈরি করে এবং তার চারপাশে পবিত্র প্রতীকগুলি প্রকাশিত হয়। তীরগুলি ধুলোয় পরিণত হয়। হরিণটি যখন ওষুধ ব্যবসায়ীকে তার অবিশ্বস্ততা এবং লোভের জন্য তিরস্কার করে, তখন যোদ্ধারা সকলেই লজ্জিত হয়ে দাঁড়িয়ে থাকে। পাখিরা তার চারপাশে উড়ে বেড়ায় এবং লোকটিকে খোঁচা দিয়ে আঘাত করে যতক্ষণ না সে হ্রদে ডুবে যায়।

 আরও দেখুন 

 রাজকুমারী মনোনোকে, গ্রেট ফরেস্ট স্পিরিটকে চিত্রিত করে, দিনের বেলায় হরিণের মতো প্রাণী দেবতা, যাকে সম্রাটের সৈন্যরা শিকার করে।
 স্কাই (ভিডিও গেম), একটি ২০১৯ সালের মোবাইল গেম যা "সিজন অফ দ্য নাইন-কালারড ডিয়ার" গেমের ভিত্তি হিসেবে চলচ্চিত্রের গল্পের একটি রূপান্তর উপস্থাপন করে।

 তথ্যসূত্র 

 বহিঃসংযোগ 


 The film at China's Movie Database
 The China Movie Database entry – Wayback Machine
বিষয়শ্রেণী:বৌদ্ধধর্ম সম্পর্কিত চলচ্চিত্র
বিষয়শ্রেণী:সরলীকৃত চীনা ভাষার লেখা থাকা নিবন্ধ
বিষয়শ্রেণী:১৯৮১-এর চলচ্চিত্র